text: Gratis middage på Vejlegården
  23 juli 2012 kl. 07.55
  Direktøren for Saxo Bank Lars Seier Christensen giver 250 middage på restaurant Vejlegården.
  Det kan man læse på hans facebook-profil, skriver BT.
  - Jeg vil gerne invitere nogle venner på middag på Vejlegården, som fortjener alle gode menneskers støtte lige nu. Så jeg har besluttet at give 250 middage væk. 100 af dem bliver til mine Facebook-venner efter først-til-mølle princippet. Derudover inviterer jeg 100 medlemmer af Liberal Alliance og 50 medlemmer af Liberal Alliances ungdom, skriver han.
  Lars Seier Christen opfordrer til at bruge penge på Vejlegården:
  - Jeg giver 200 kroner pr. person til maden (det kommer man langt for på et godt og rimeligt sted som Vejlegården). I køber selv rigeligt med drikkevarer, så restauranten kan få nogle yderligere penge i kassen, skriver Saxobank-direktøren.
  